Document ID: 32014D0405

TARYBOS SPRENDIMAS
2014 m. birželio 20 d.
kuriuo panaikinamas Sprendimas 2010/284/ES dėl perviršinio deficito Čekijos Respublikoje
(2014/405/ES)
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 126 straipsnio 12 dalį,
atsižvelgdama į Europos Komisijos rekomendaciją,
kadangi:
(1)
2009 m. gruodžio 2 d. Sprendimu 2010/284/ES (1), priimtu remiantis Komisijos rekomendacija, Taryba nusprendė, kad Čekijos Respublikoje susidaręs perviršinis deficitas. Taryba pažymėjo, kad numatoma, jog 2009 m. valdžios sektoriaus deficitas Čekijos Respublikoje bus 6,6 % BVP, taigi viršys Sutartyje nustatytą 3 % BVP pamatinę vertę, o 2009 m. numatoma bendroji valdžios sektoriaus skola sieks 35,5 % BVP, t. y. bus gerokai mažesnė už Sutartyje nustatytą 60 % BVP pamatinę vertę. Vėliau 2009 m. rodikliai buvo patikslinti ir atitinkamai valdžios sektoriaus deficitas padidintas iki 5,8 % BVP, o skola - iki 34,6 % BVP;
(2)
2009 m. gruodžio 2 d., vadovaudamasi Sutarties 126 straipsnio 7 dalimi ir Tarybos reglamento (EB) Nr. 1467/97 (2) 3 straipsnio 4 dalimi ir remdamasi Komisijos rekomendacija, Taryba pateikė Čekijos Respublikai skirtą rekomendaciją, kad perviršinio deficito padėtis būtų ištaisyta ne vėliau kaip 2013 m. Ta Tarybos rekomendacija buvo paskelbta viešai;
(3)
pagal Sutarčių prieduose pateikto Protokolo dėl perviršinio deficito procedūros 4 straipsnį Komisija teikia šiai procedūrai vykdyti reikalingus duomenis. Taikydamos tą protokolą, pagal Tarybos reglamento (EB) Nr. 479/2009 (3) 3 straipsnį valstybės narės du kartus per metus, t. y. iki balandžio 1 d. ir spalio 1 d., privalo pranešti valdžios sektoriaus deficito ir skolos duomenis ir kitus susijusius kintamuosius;
(4)
svarstydama, ar reikėtų panaikinti sprendimą dėl perviršinio deficito, Taryba sprendimą turi priimti remdamasi pateiktais duomenimis. Be to, sprendimas dėl perviršinio deficito turėtų būti panaikintas tik jei pagal Komisijos prognozes nurodoma, kad prognozės laikotarpiu deficitas neviršys 3 % BVP Sutartyje nustatytos pamatinės vertės (4);
(5)
Čekijos Respublikai pateikus pranešimą iki 2014 m. balandžio 1 d., remiantis Komisijos (Eurostato) duomenimis, pateiktais pagal Reglamento (EB) Nr. 479/2009 14 straipsnį, ir Komisijos tarnybų 2014 m. pavasario prognoze pagrįstai daromos šios išvados:
-
2009 m. pasiekęs didžiausią 5,8 % BVP lygį Čekijos Respublikos valdžios sektoriaus deficitas buvo mažinamas ir 2013 m., t. y. per Tarybos nustatytą terminą, pasiekė 1,5 % BVP. Šį pagerėjimą lėmė pajamų ir išlaidų konsolidavimo priemonės, visų pirma sumažintos valstybės investicijos ir padidinti netiesioginiai mokesčiai,
-
2014 m. Čekijos Respublikos konvergencijos programoje numatoma, kad valdžios sektoriaus deficitas padidės iki 1,8 % BVP 2014 m. ir iki 2,3 % BVP 2015 m., o Komisijos tarnybų 2014 m. pavasario prognozėje numatoma, kad valdžios sektoriaus deficitas 2014 m. sieks 1,9 % BVP, o 2015 m. - 2,4 % BVP, remiantis prielaida, kad politika nesikeis. Taigi prognozės laikotarpiu deficitas turėtų išlikti mažesnis už Sutartyje nustatytą 3 % BVP pamatinę vertę,
-
struktūrinis balansas, t. y. pagal ekonominį ciklą pakoreguotas valdžios sektoriaus balansas, į kurį neįtraukiamos vienkartinės ir kitos laikinosios priemonės, laikotarpiu nuo 2010 iki 2013 m. vidutiniškai gerėjo po 1,4 % BVP per metus. Remiantis prielaida, kad politika nesikeis, prognozuojama, kad 2014 m. jis pablogės 1 % BVP (ir sudarys - 1,1 % BVP) ir dar 0,8 % BVP 2015 m.,
-
nuo 2009 iki 2013 m. skolos ir BVP santykis padidėjo 11,5 procentinio punkto iki 46 %. Komisijos tarnybų 2014 m. pavasario prognozėje numatoma, kad valdžios sektoriaus bendroji skola 2014 m. laikinai sumažės iki 44,4 % BVP, o 2015 m. padidės iki 45,8 % BVP;
(6)
nuo 2014 m., t. y. kitų metų po perviršinio deficito ištaisymo, Čekijos Respublika turi užtikrinti Stabilumo ir augimo pakto prevencinės dalies reikalavimų laikymąsi ir pasiekti, kad struktūrinis balansas atitiktų arba viršytų vidutinio laikotarpio biudžeto tikslą;
(7)
pagal Sutarties 126 straipsnio 12 dalį Tarybos sprendimas dėl perviršinio deficito panaikinamas, kai, Tarybos nuomone, perviršinio deficito padėtis atitinkamoje valstybėje narėje ištaisoma;
(8)
Tarybos nuomone, perviršinio deficito padėtis Čekijos Respublikoje ištaisyta, todėl Sprendimas 2010/284/ES turėtų būti panaikintas,
PRIĖMĖ ŠĮ SPRENDIMĄ:
1 straipsnis
Atlikus bendrą vertinimą daroma išvada, kad perviršinio deficito padėtis Čekijos Respublikoje ištaisyta.
2 straipsnis
Sprendimas 2010/284/ES panaikinamas.
3 straipsnis
Šis sprendimas skirtas Čekijos Respublikai.
Priimta Liuksemburge 2014 m. birželio 20 d.

Labels: 2
19
18